Ernie Ross
Polaiteoir Briotanach ab ea Ernest Ross (27 Iúil 1942 - 17 Deireadh Fómhair 2021) a d’fhóin mar Theachta  Parlaiminte (TP) do Dhùn Dè an Iar  ó 1979 go 2005. Bhí sé ina bhall de Pháirtí an Lucht Oibre .

Luathshaol 
Rugadh Ross i nDùn Dè, Albain, an 27 Iúil 1942.   Bhí a thuismitheoirí fostaithe ag an National Cash Register. Chríochnaigh sé a bhunoideachas i mbunscoileanna Naomh Seosamh agus Naomh Muire, sular fhreastail sé ar Ardscoil Chaitliceach Rómhánach Naomh Eoin. Tar éis dó céim a fháil, d’oibrigh sé ar dtús mar innealtóir i gclós loinge, ansin mar innealtóir rialaithe cáilíochta sinsearach ag Timex.  Ghlac sé ballraíocht i bPáirtí an Lucht Oibre sa bhliain 1973.

Gníomhréim pholaitiúil 
Toghadh Ross mar Theachta Parlaiminte do Dhùn Dè an Iar in olltoghchán na Bealtaine 1979, ag teacht i gcomharbacht ar Peter Doig. Thacaigh sé le Tony Benn i dtoghchán leas-cheannaireachta Pháirtí an Lucht Oibre 1981.  Atoghadh Ross cúig huaire go dtí go ndeachaigh sé ar scor in olltoghchán 2005, nuair a tháinig Jim McGovern i gcomharbacht air.

Bhí Ross ar an Roghchoiste um Ghnóthaí Eachtracha ó Iúil 1997 go Márta 1999; an Coiste um Chaighdeáin agus Pribhléidí ó Dheireadh Fómhair 1996 go Márta 1997, agus ar an Choiste Oideachais & Fostaíochta ó Shamhain 1995 go Márta 1997. D’fhóin sé freisin ar Chúirt na Réiteoirí ó Mheitheamh 1987 go Bealtaine 2005.. Le linn dó a bheith ag fónamh ar an gcoiste um ghnóthaí eachtracha sa bhliain 1999, sceith sé dréacht-tuarascáil don rúnaí gnóthaí eachtracha Robin Cook maidir le heachtra Sandline agus Siarra Leon. Ansin luaigh Cook go hearráideach na torthaí in agallaimh sular foilsíodh an tuarascáil.  Mar thoradh air seo d’éirigh Ross as an gcoiste agus cuireadh ar fionraí é ó Theach na dTeachtaí ar feadh deich lá.   Tugadh "an pluiméir" air dá bharr, agus é ag tagairt dá chumas "sceitheanna a dheisiú". 

Thacaigh Ross go láidir le náisiúnachas na Palaistíne, agus dá bhrí sin tugadh an leasainm "the MP for Nablus West" air.     Thacaigh  sé le chinneadh Comhairle Baile Dhùn Dè  sa bhliain 1980 an chathair a chúpáil le Nablus.  I mí Aibreáin na bliana dár gcionn, ghlac sé páirt i dtoscaireacht dea-mhéine ó Dhùn Dè chun cuairt a thabhairt ar Nablus agus Cathair Cuáit.

Saol pearsanta 
Phós Ross Jane Moad sa bhliain 1964. D’fhan siad pósta go dtí lá a bháis. Le chéile, bhí triúr leanaí acu: Stephen, Ali agus Karen. Bhí ailse air agus é ag freastal ar a chéad téarma sa Pharlaimint, ach tháinig sé slán tar éis dó dul faoi obráid mhionchró le hAlfred Cuschieri. 

D’éag Ross ar 17 Deireadh Fómhair 2021 i nDùn Dè. Bhí sé 79 bliana d’aois.

Foinsí ginearálta 

 Leigh Rayment's Historical List of MPs

Naisc sheachtracha 

 Hansard 1803–2005: Ionchuir Ernie Ross sa Pharlaimint.

Tagairtí 

Básanna in 2021
Daoine a rugadh i 1942